**INFORMACIÓ**

<http://www.davidpoblete.com/>

**PRIMAVERA A L’ESPAI. 17 DE JUNY DE 2017. 8 DEL VESPRE**

**Blue codes from the surface** amb David Poblete.

Xilè d’origen i resident a Girona, David Poblete, llicenciat en Història de l’Art i Musicòleg, dibuixa en la seva música ambients plens de contrastos, colors vibrants i moments de calma, amb espais sempre perfectament delimitats per uns arranjaments pulcres i una elaborada concepció de cada peça. Música feta de records somiats, *Zambras* i *Chacareras*, imatges i sabors de la terra enyorada, batecs que emergeixen amb vitalitat i energia rítmica.

Després dels seus anteriors discos –*Jaracandá* (2003), *Acords del Sud* (2012), *Paisajes* (2013) i *Suite del Sud* (2016) arriba ***Blue Codes from the surface***, un suggestiu mosaic sonor, inspirat en l’evocació interior del jazz modern. El títol és una resposta a un cèlebre i important disc del trompetista nord-americà Wynton Marsalis, (*Black codes from the underground*) al qual ha dedicat un dels temes. Vuit títols originals íntegrament compostos per Poblete per a un format de trio però que en el directe es recolza en el saxo del gran saxofonista francès Alex Augé. Un projecte autènticament transfronterer (dos músics instal·lats a Catalunya i dos a França), que ens proposen vuit títols originals en una combinació vibrant d’estils, formats i en el que llueixen les ganes i el talent de l’excel·lent quartet que completa Manel Vega en el contrabaix i André Mallau a la bateria.

Música de batec netament jazzístic i alè personal, que uneix el sentiment del jazz i l’aroma popular amb un sofisticat llenguatge harmònic contemporani i ple de color. Aquí es fan presents les influències del jazz modal i del novíssim jazz ibèric, a l’empar de la improvisació, que queda però cenyida en sòlids arranjaments musicals.

Són pocs els músics que poden vantar-se de tocar amb destresa diversos instruments bàsicament diferents; aquest és el cas de David Poblete, bateria i organista de formació clàssica, que ha trobat en el piano el seu millor aliat per expressar les seves inquietuds musicals.